**РЕЦЕНЗИЯ**

от доц. д-р Росица Ташева, преподавател в Исторически факултет на СУ „Св. Климент Охридски”, катедра Нова и съвременна история

за дисертационния труд на Борислав Валентинов Момчилов, докторант към катедра Нова и съвременна история, Исторически факултет в СУ „Св. Климент Охридски”, с научен ръководител проф. д-р Борислав Гаврилов,

на тема:

**„АБОЛИЦИОНИЗМЪТ И ВЛИЯНИЕТО МУ ВЪРХУ ГРАЖДАНСКОТО ОБЩЕСТВО В НОВА АНГЛИЯ, 1831-1861 Г.”**

за присъждане на образователната и научна степен „Доктор”

Борислав Момчилов получава висшето си образование по специалност *История* в Историческия факултет на СУ „Св. Климент Охридски и през 2015 г. след спечелен конкурс е зачислен в докторантура, редовна форма на обучение, към катедрата по Нова и съвременна история. На следващата година той печели стипендия *Фулбрайт* за научно-изследователска дейност на докторанти, което му дава възможност да осъществи деветмесечна специализация в американски университети, най-вече в „Харвард” в град Кеймбридж, щата Масачузетс, САЩ. Там докторантът успява да издири по-голямата част от необходимите му документални материали, както и най-актуалната научна литература за разработване на своя дисертационният труд.

Избраната от Борислав Момчилов тема е посветена на ключов проблем в американската история – движението за премахване на робството, който, макар и да се отнася за събития и личности от преди повече от столетие и половина, продължава да бъде много дискутиран. От тази гледна точка научната значимост на дисертационната тема е безспорна. Тази тема е важна и за нашата страна, защото не е била предмет на специален научен интерес за българските историци, така че нейното разработване несъмнено обогатява българската историческа наука.

Направеното изследване се развива по линия на две направления, които естествено произтичат от формулираното заглавие на дисертацията. От една страна, докторантът изяснява същността на аболиционизма в САЩ и проследява неговото идейно и организационно развитие, разкрива еволюцията, която това движение претърпява, а, от друга страна, и това е по-интересната насока в изследването, върху която заслужено е поставен акцент, той проучва как аболиционизмът като движение, което първоначално не е много влиятелно, в името на справедливата си морална кауза успява да спечели на своя страна граждански активната част на обществото, да ангажира вниманието на политиците, да се превърне в явление с много значими последици. Изследването обхваща относително дълъг период, 30 години, който представлява най-динамичната фаза в развитието на антиробовладелското движение, а избраният географски ареал неслучайно са щатите в Нова Англия, защото именно там аболиционизмът успява в най-пълна степен да разгърне своята мощ и да повлияе върху обществените нагласи.

Дисертационният труд впечатлява със своята много солидна документална основа, с използването на изключително богат набор от първични извори, при това много разнообразни, които имат отношение към разглежданите проблеми. Сред тях специално внимание заслужава работата на дисертанта по периодичния печат. Той е издирил, анализирал и обобщил текстове и данни от 17 най-влиятелни периодични издания за изследвания период. Наред с това е проучил и използвал богатата памфлетна литература от епохата, работил е с множество трактати, есета, кореспонденции, мемоари, речи на видни политици и общественици, художествени произведения, както и с официалните американски политически документи – стенографските протоколи от заседанията на двете камари на Конгреса, приетите закони и др. Дисертацията е разработена и върху основата на значителна научна литература, свързана с третираните проблеми. Историографията за антиробовладелското движение в САЩ е обилна и се характеризира с многообразие в тезите и възгледите на историци от много поколения, които предлагат свои тълкувания на събитията и процесите. Дисертантът е успял да се ориентира в това богато историографско наследство, от дисертацията личи, че той отлично познава водещите историографски тези.

Дисертационният труд, разработен в обем от 255 страници, се отличава с много ясна и логична структура. Съдържанието включва въведение, три съразмерни глави, оформени съобразно избрания проблемно-хронологичен подход в изследването, заключение, извори и библиография.

Във **Въведението** авторът, следвайки академичните изисквания, представя предмета на своето изследване, конкретните цели и задачи, на които то се подчинява, обосновава неговите географски и хронологични рамки, излага използваната методология. Дисертантът освен това запознава читателите с документалната база, върху която е изградил своето изследване, и предлага аналитичен и критичен преглед на историографията по темата, в който много ясно откроява становищата и приносите на отделните изследователи. Той е включил и някои свои разсъждения относно актуалността на избраната тема, посочил е също собствените си научни постижения и приноси в нейната разработка.

**Първата глава** „Създаването на *The Liberator* и популяризиране на движението, 1831-1840” започва с необходимия кратък, въвеждащ към същинската част на дисертацията, параграф, в който дисертантът в много синтезирана форма е успял да представи развитието на антиробовладелската мисъл в САЩ до 1831 г. В следващите параграфи той проследява организационното оформяне на аболиционизма, появата на различни течения в него (радикално, консервативно, политическо и войнстващо), откроява основните механизми за популяризирането на антиробовладелската кауза: на първо място, чрез периодичния печат, но така също посредством публичните речи и дебати, някои произведения на художествената литература, чрез петиционната кампания до Конгреса. Б. Момчилов засяга също и интересния проблем за взаимодействието между британския и американския аболиционизъм. Много положително е и това, че предложеният анализ отразява не само промяната на обществените настроения в Северните щати, но и реакцията на Южните щати към антиробовладелското движение.

**Втората глава** „Възход на политическия аболиционизъм, 1840-1850 г.“ е фокусирана върху стремежите и действията на американските аболиционисти да се противопоставят по-ефективно на робовладелската система, като засилят своята активност в политическата сфера. В тази връзка учредяването на *The Liberty party* през 1840 г. и няколко години по-късно на Партията на фрийсойлърите оправдано са разгледани като ключови моменти в развитието на движението. Авторът основателно подчертава, че през 40-те години на XIX век антиробовладелското движение все повече загърбва своя идеализъм и се ориентира към решаване на проблеми от обективната реалност. Той отделя заслужено голямо внимание на борбата на аболиционистите срещу анексирането на Тексас като робовладелска зона, както и на отношението им към робството и в други новоприсъединени към САЩ територии. Положително впечатление оставя добре аргументираният анализ на несполучливия компромис между Севера и Юга от 1850 г.

**Третата глава** „Краят на една епоха, 1851-1861 г.” обръща необходимото внимание на все по-голямото радикализиране на аболиционизма и на утвърждаването на неговите идеи както сред обществеността в Северните щати, така и в средите на тяхното политическо представителство. Тук авторът подробно анализира онези епизоди от общественополитическия живот, които се оказват от решаващо значение за ескалацията на политическото напрежение в САЩ (прилагането на Закона за *избягалите роби*, Законът *Канзас-Небраска,* съдебното дело *Дред Скот,* въстанието на Джон Браун). Позицията на аболиционистите е много добре представена и богато документирана. Напълно обосновано звучи основният извод на автора, че именно движението на аболиционизма е една от най-важните причини за настъпилата сериозна промяна в обществените настроения на Севера към робовладелската система и в крайна сметка за избухването на Гражданската война.

**Заключението** на дисертацията представя в синтезирана форма основните етапи в развитието на аболиционизма и неговото нарастващо влияние в общественополитическия живот на САЩ. Тук са обобщени основните изводи на автора от направеното изследване.

**Авторефератът** вярно отразява съдържанието на дисертацията, посочва най-важните ѝ приноси, както и публикациите на автора по дисертационната тема, чийто брой (6 научни статии), надхвърля изискванията.

Разглеждана в своята цялост, дисертацията на Борислав Момчилов прави много добро впечатление. Както обхватът на темата, така и организацията на текста и оформянето му изцяло отговарят на академичните изисквания. Историческият разказ е изграден върху огромен брой документални свидетелства и множество историографски тези. Изложението е стегнато и сбито, стриктно фокусирано върху предмета на дисертационната тема, без никакви излишни отклонения, написано в достъпна форма, в много четивен стил, така че въпреки сложността на движението на аболиционистите, то е представено и предложено по такъв начин, че става разбираемо за широка читателска аудитория. Това бих изтъкнала като едно от много важните научните постижения на автора.

Сред другите безспорни приноси на дисертацията ще посоча факта, че е осъществено първото българско проучване на движението за премахване на робството в САЩ, което представя убедителна и подробна картина на неговото организационно развитие, идеология и еволюция, както и на нарастващата му значимост в средата на XIX век. Много важен принос е този, че детайлно са изследвани разнообразните методи и действия на аболиционистите за спечелване на общественото мнение в Северните щати и за постепенното превръщане на тяхното движение във важна политическа сила. Авторът предлага портрети на най-ярките аболиционисти, проследява как се развиват техните публикации и идеи, изследва и разкрива разнообразните средства и ефективните тактики, които те използват, за да сложат край на робството във време, когато то е много мощна икономическа и политическа институция в САЩ. В дисертацията са засегнати и представени различни аспекти на аболиционизма, на първо място е изтъкната борбата му за пълно и незабавно освобождаване на всички роби, но са отразени и такива проблеми като забрана на търговията с роби или спиране на разпространението на робството. Разкрит е приносът на аболиционистите за развитието на модерната концепция за човешките права, направена е връзка и с важния проблем за постигането не само на свобода, но и на гражданско равенство. Засегнат, макар и не подробно разработен, е проблемът за социалните основи и характеристики на движението, тоест от кои социални групи то черпи своята най-голяма подкрепа. Отразени са също някои връзки и контакти, направени са съпоставки между американския и някои прояви на европейския аболиционизъм. Интересен момент също е разкриването на женското участие в движението на аболиционизма. И най-после, специално внимание заслужава изследването на аболиционистката реторика, която авторът внимателно проследява в хода на еволюцията на движението. Цялата тази проблематика е разгледана и представена в твърде сложния контекст на американския политически живот в първата половина и средата на XIX век. Авторът умело комбинира факти, анализи и изводи, за да предложи своя поглед по един толкова комплексен проблем какъвто е американският аболиционизъм, изграждайки много логично и увлекателно изложение.

Естествено е в един толкова наситен и богат текст да се открият отделни недостатъци, чието преодоляване би имало смисъл, в случай че авторът предприеме стъпки за публикуването на своя дисертационен труд. В моите виждания е необходима една последна редакция на работата, за да се изчистят окончателно допуснати отделни правописни и стилни грешки, някои повторения (напр. в последния параграф на с. 5 думата „проблем” се повтаря 8 пъти и други подобни). Освен това за по-доброто възприемане на текста от българските читатели би било добре да се преведат и използват наименованията на различни партии, законодателни актове или термини (*Gag Rule*, *Slave power* и др.) на български език. Бих препоръчала също многобройните дълги цитати от документи да бъдат заменени с по-кратки и с авторски интерпретации на разглежданите текстовете.

Заключение

Безспорните научни качества и приноси на представения за рецензиране дисертационен труд на тема „*Аболиционизмът и влиянието му върху гражданското общество в Нова Англия, 1831-1861 г.*”, както и много добрите ми лични впечатления от професионалното развитие и израстване на дисертанта ми дават основание да препоръчам на почитаемите членове на Научното жури да присъдят образователната и научна степен „Доктор” на Борислав Валентинов Момчилов.

София Подпис:………………………...

08.04.2019 (доц. д-р Росица Ташева)